ОБЯВА
ЗА ПРОВЕЖДАНЕ НА ОБЩЕСТВЕНО ОБСЪЖДАНЕ НА ДОКЛАД ЗА ЕКОЛОГИЧНА ОЦЕНКА НА ПРОЕКТА НА ИНТЕГРИРАН ПЛАН В ОБЛАСТТА НА ЕНЕРГЕТИКАТА И КЛИМАТА НА РЕПУБЛИКА БЪЛГАРИЯ 2021-2030 Г. – АКТУАЛИЗАЦИЯ 2024 Г.

Днес, 30.07.2026 г., на основание чл. 20, ал. 2, т. 5 и чл. 21, ал. 1 и ал. 2 от Наредбата за условията и реда за извършване на екологична оценка на планове и програми, Министерството на околната среда и водите уведомява всички заинтересовани институции, организации и граждани, че организира обществено обсъждане по Доклад за екологична оценка на Интегриран план в областта на енергетиката и климата на Република България 2021-2030 г. – актуализация 2024 г. (ДЕО на проект на ИПЕК–актуализация 2024 г.).
Общественото обсъждане на Доклада за екологична оценка на ИНПЕК-актуализация 2024 г. ще се проведе в град София на 31.08.2026 год. (понеделник) в Българска академия на науките от 11:00 ч. в зала „Проф. Марин Дринов“ в сградата на БАН-Администрация на ул. „15 ноември“ № 1.
Проектът на Интегрираният план в областта на енергетиката и климата на Република България 2021-2030 г. – актуализация 2024 г. е разработен на основание чл. 3 от Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата. Проектът на настоящата актуализация на ИПЕК отразява по-високите цели, поставени с Европейската зелена сделка и Европейския закон за климата, Пакета „Готови за 55“, Плана RЕPowerEU, последния доклад за България в рамките на Европейския семестър вкл. отразява препоръките на Европейската комисия (ЕК), при спазване на изискванията за опазване на околната среда, човешкото здраве и биологичното разнообразие.
Екологичната оценка на проекта на Плана е извършена при съвместна процедура по реда на Наредбата за условията и реда за извършване на екологична оценка на планове и програми и Наредбата за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони.
На обществеността е осигурен достъп до следните документи:
· ДЕО на проект на ИПЕК–актуализация 2024 г (след проведени консултации с компетентния орган, с обществеността, заинтересованите органи и трети лица);
· Нетехническо резюме към Доклада за екологична оценка;
· Приложения към ДЕО (в т.ч. Приложение № 8 – Доклад от оценка на съвместимостта с предмета и целите за опазване на защитените зони от екологична мрежа по Натура 2000).
Документацията е на разположение в сградата на Министерството на околната среда и водите на адрес: гр. София, бул. „Княгиня Мария Луиза“ № 22,
както и на интернет страницата на МОСВ:
https://www.moew.government.bg/bg/vajno-obyava-za-provejdane-na-obstestveno-obsujdane-na-doklad-za-ekologichna-ocenka-na-proekta-na-integriran-plan-v-oblastta-na-energetikata-i-klimata-na-republika-bulgariya-2021-2030-g-aktualizaciya-2024-g/
Публичният достъп до документацията е осигурен за срок от 30 календарни дни – от 30.07.2026 г. до 30.08.2026 г. включително.
Писмени становища, мнения и предложения могат да бъдат представяни в посочения срок:
· по електронен път на адрес: edno_gishe@moew.government.bg;
· чрез деловодството на МОСВ на адрес: гр. София, бул. „Княгиня Мария Луиза“ № 22;
· по пощата на адреса на министерството.
Срещата за общественото обсъждане се провежда след приключване на консултациите по чл. 20, ал. 1 от Наредбата за условията и реда за извършване на екологична оценка на планове и програми.
Общественото обсъждане ще бъде ръководено от възложителя – дирекция „Политика по изменение на климата, Министерството на околната среда и водите, с участието на представители на изпълнителя, ръководителя на екипа и независимите експерти, изготвили Доклада за екологична оценка.
Министерството на околната среда и водите насърчава всички заинтересовани страни, които са взели участие в процеса на обществените консултации, да участват и в общественото обсъждане на документацията.

